ØSTJYLLAND: Hvornår begynder der at køre letbanetog til Odder og Grenaa?

Og hvorfor skal det tage så lang tid at få at vide, hvorfor letbanen blev forsinket i Aarhus? De to spørgsmål lander nu på transport-, bygnings- og boligminister Ole Birk Olesens (LA) bord.

Ingen så mere stolt ud end Dansk Folkepartis trafikordfører, Kim Christiansen, da det første letbanetog med passagerer sidst i 2017 rullede fra stoppestedet ved Dokk1. Endelig fik landets næststørste by sin letbane.

Men siden er smilet stivnet lidt, for Kim Christiansen undrer sig som en del østjyder over, hvorfor godkendelsen til de sidste strækninger trækker så meget ud, at ingen i dag kan sige, hvornår togene begynder at køre.

- Jeg vil bede ministeriet om et notat, som redegør for, hvor langt man er med godkendelsesprocessen, siger Kim Christiansen.